אדן שוחט

אדן שוחט (נולד ב-1 באוקטובר 1977) הוא משקיע הון סיכון בתעשיית ההיי-טק הישראלית ושותף-מנהל בקרן אלף (Aleph). שוחט הוא ממייסדי face.com, דמות מרכזית ובולטת בזירת היזמות הישראלית ויזם סדרתי. מעורב בפיתוח של חברות סטארט-אפ ישראליות מובילות. כמו כן שוחט שותף פעיל במיזמי תמיכה וקידום קהילת היזמים בישראל ללא מטרות רווח כמו גיקון, הג'נקשין ורשימת האנג'לים, ומרצה מבוקש במוסדות אקדמיים, בכנסים ובוועידות העוסקות בתעשיית ההייטק והיזמות בישראל.

ביוגרפיה

אדן שוחט נולד בקיבוץ רוחמה ועבר בגיל 3 לניגריה יחד עם משפחתו, במסגרת עבודתו של אביו, שם כתב את שורת הקוד הראשונה בחייו בגיל 8 ובהמשך התגורר תקופה קצרה בליבריה, וכשחזר עם משפחתו לארץ תכנת משחקי נינטנדו. בגיל 16 הוא החל את דרכו היזמית כשייסד עם אביו את Shells Interactive, שפיתחה מערכות בסביבת תלת-ממד והפצת תכנים אינטראקטיביים באינטרנט. ב-2004, כשמלאו לו 27, שימש כמייסד שותף של שתי חברות: הראשונה, חברת התוכנה הארגונית אטרנטי (Aternity), (המפתחת מערכת לניטור השימוש באפליקציות במחשבים בארגונים גדולים), אשר נמכרה ב-2016 על פי הערכות בעבור כ-60–70 מיליון דולר; השנייה, חברת האלגו-טריידינג Delavenne Enterprises.
בשנת 2007 ייסד את חברת פייס.קום (Face.com) המפתחת טכנולוגיה לזיהוי פנים. מאוחר יותר, ב-2012, כיו"ר החברה היה מעורב במכירת החברה לפייסבוק, בסכום שהוערך בין 60 ל-100 מיליון דולר. פייס.קום נבחרה כ"אקזיט של שנת 2012" על ידי Europas
בשנת 2010 הצטרף כשותף מלא לקרן ההון סיכון ג'נסיס (Genesis Partners), והיה לשותף הצעיר ביותר בקרן ג'נסיס ובתעשיית הון סיכון בישראל בכלל. לאחר 3 שנים בהן הוביל השקעות בחברות Riskified, monday.com ו-Joytunes, פרש שוחט משותפותו בקרן, אך המשיך לכהן בדירקטוריונים של הסטארטאפים אותם טיפח.
במסגרת תפקידו בג'נסיס היה ממייסדי The Junction, מאיץ סטארטאפים (Startup Accelerator). הג'אנקשן הוא מתחם עבודה משותף שנועד לעודד יזמים לקדם את הפעילות שלהם. בין היתר, היה שוחט אחראי התוכן במתחם, שכלל הרצאות ומפגשי העשרה בתחומי אינטרנט. במאיץ זה התפתחו עשרות חברות מובילות לאורך השנים כגון ClarityRay, AppsFlyer, Houseparty (שנרכשה על ידי Yahoo) ו-KitLocate (שנרכשה על ידי Yandex).
לאחר פרישתו מג'נסיס, הקים שוחט את Aleph, קרן הון סיכון חדשה בשותפות עם מייקל אייזנברג, עם רעיון לרענן ולהציג גישה חדשה וצעירה לעולם ההון סיכון הישראלי. בתוך פחות משבעה שבועות גייסו שוחט ואייזנברג קרן של 154 מיליון דולר. ההישג נחשב כמרשים במיוחד בהתחשב בכך שבאותה תקופה קרנות השקעות ישראליות וותיקות התקשו במיוחד לגייס. הקרן הוקמה במטרה להשקיע בחברות סטארט-אפ ישראליות מבטיחות ולהצמיח חברות גדולות מישראל. הקרן השקיעה בין היתר בחברות Lemonade, Colu, Nexar, CommonSense Robotics ו-WeWork.
באפריל 2016 הצטרף לקרן אלף אהרון רוזנסון כשותף שלישי. בספטמבר 2016 הכריזה אלף על גיוס קרן שנייה, בשווי 180 מיליון דולר.
בשנת 2014 הוכרז שוחט כמשקיע השנה על ידי מגזין גיקטיים.

פעילות למען קהילת היזמים

שוחט מעורב במגוון מיזמים חברתיים וקהילתיים על בסיס התנדבותי שנועדו לתמוך בקהילת היזמים בישראל. לאורך השנים הוא שימש כמנטור בתוכניות ופרויקטים שונים על פי מגזין גייקטיים, הוא "עשה ועושה הרבה מאוד לקהילה היזמית". דוגמה לאחת היוזמות שלו הוא האתגר עליו הכריז בכנס הביטקוין ב-2015 בו קרא שוחט ליזמים לאתר  בעיות חוסר יעילות בעלות עסקאות ביטקוין, להציע הצעות מדידות לפתרון ומודל עסקי אשר ילווה את הפתרון, והתמורה למציג הפתרון בעל הביצועים הטובים ביותר, היא 50 אלף דולר, כהשקעה ראשונית בחברה.
בשנת 2004 ייסד יחד עם אילן גרייצר, נמרוד להבי וגילי צגלה את Geekcon, ארגון ללא מטרת רווח המיועד לקידום יצירתיות וחדשנות. מאז מתכנסים מדי שנה מאות מדענים, ממציאים, יזמים ואמנים מישראל ומחו"ל למרתון טכנולוגיבן שלושה ימים, בו הם בונים מוצרים חסרי תכלית שכל מטרתם לפתח את היצירתיות. נכון ל-2016, נערכים חמישה אירועי גיקון בשנה כאשר כל אחד מתרכז בנושא אחר - מרפואה ועד איכות הסביבה ובעלי חיים. נכון לספטמבר 2016, תרמה הפלטפורמה ליצירתן של מספר חברות סטארט-אפ ישראליות, ולפעילות עסקית של מעל 160 מיליון .
בנובמבר 2014, פרסם שוחט את "רשימת האנג'לים":רשימה פומבית הניתנת לעריכה בה מפורטים פרטיהם של מעל ל-150 משקיעים (אנג'לים), לצד פרטי הקשר שלהם, והתחומים בהם הם משקיעים. יוזמה חסרת התקדים הזו נועדה לסייע לקהילת היזמים לפנות למשקיעים הרלוונטיים להם. החידוש ברשימה, מעבר לפומביות ולהיקף שלה, הוא ששוחט בחר ליצור אותה כמסמך פתוח ושיתופי המבוסס על עיקרון מיקור המונים.הרשימה זמינה על גילון אלקטרוני של גוגל, וכל אחד מוזמן להוסיף בה מידע שיכול לסייע לקהילה. בתוך 24 שעות מהרגע שהעלה אותה לפייסבוק הרשימה הכפילה את עצמה. בתוך מספר ימים השתתפו בעריכת הרשימה מאות משתמשים ישראלים, הרשימה גדלה והשתכללה והוספו נציגים ישראליים בקרנות, חברות ותאגידים בינלאומיים. בעקבות רשימת האנג'לים שיצר שוחט, נוצרו רשימות דומות במדינות נוספות בעולם
שוחט הוא חלק מחבר הנאמנים של Bankinter Innovation Foundation, המארגנים של Future Trends Forum, אשר מורכב משלושים מכוני המחקר המובילים בעולם בתחומי המדע והטכנולוגיה. כמו כן, שוחט משמש כמרצה בתוכנית Zell ליזמות, של המרכז הבינתחומי הרצליה (IDC), וחבר דירקטוריון ברמות, חברת מסחור הטכנולוגיות של אוניברסיטת תל אביב.